Id-Deċiżjoni tal-Kummissjoni
tad-29 ta’ Lulju 1996 li
tistabbilixxi l-lista ta’ prodotti bbażati fuq il-ħalib li għalihom l-Istati Membri huma awtorizzati biex jagħtu derogi individwali jew ġenerali skond l-Artikolu 8(2) tad-Direttiva 92/46/KEE u t-tip ta’ derogi li japplikaw għall-manifattura ta’ dawk il-prodotti
(Test b’relevanza għaż-ŻEE)
(96/536/EC)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/46/KEE tas-16 ta’ Ġunju 1992 li tistabbilixxi r-regoli tas-saħħa għall-produzzjoni u t-tqegħid fis-suq ta’ħalib mhux raffinat, ħalib ittrattat bis-sħana u prodotti bbażati fuq il-ħalib [1] kif l-aħħar emendata bl-Att ta’ Adeżjoni ta’ l-Awstrija, l-Finlandja u l-Isvezja, u b’mod partikolari l-Artikolu 8(2) tagħha,
Billi l-Istati Membri bagħtu lill-Kummissjoni lista tal-prodotti li għalihom qed jitolbu l-applikazzjoni ta’ l-ewwel subparagrafu ta’ l-Artikolu 8(2) tad-Direttiva msemmija hawn fuq, u t-tip ta’ derogi mitluba;
Billi għall-għanijiet ta’ din id-Deċiżjoni jeħtieġ li tkun imfissra l-espressjoni prodotti bażati fuq il-ħalib b’karatteristiċi tradizzjonali kif użata fl-Artikolu 8(2) tad-Direttiva 92/46/KEE;
Billi ċerti ħtiġijiet ta’ dik id-Direttiva x’aktarx jaffettwaw il-produzzjoni ta’ dawk il-prodotti bbażati fuq il-ħalib b’karatteristiċi tradizzjonali;
Billi, minħabba n-natura differenti tad-derogi msemmija fl-Artikolu 8(2) ta’ dik id-Direttiva, huwa meħtieġ li jiġu stabbiliti kondizzjonijiet ġenerali jew speċifiċi li jaoolikaw għal kull prodott b’kont debitu tar-riskji għas-saħħa pubblika;
Billi d-derogi mitluba mill-Istati Membri huma minn regoli marbuta mal-ħalib mhux pastorizzat, material li jiġi f’kuntatt ma’ prodotti, kantini li jimmaturaw u prodotti lesti;
Billi l-miżuri li għalihom tipprovdi din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DECIŻJONI:
Artikolu 1
Għall-għanijiet ta’ l-Artikolu 8(2) tad-Direttiva 92/46/KEE u ta’ din id-Deċiżjoni, prodotti bażati fuq il-ħalib b’karatteristiċi tradizzjonali għandhom ifissru prodotti bbażati fuq il-ħalib li:
- huma rikonoxxuti storikament,
jew
- manifatturati skond referenzi tekniċi jew metodi ta’ produzzjoni kodifikati jew reġistrati fl-Istat Membru li fih il-prodott huwa manifatturat tradizzjonalment,
jew
- protetti bil-liġi nazzjonali, reġjonali jew lokali fl-Istat Membru li fih il-prodott huwa manifatturat tradizzjonalment.
Artikolu 2
L-Istati Membri huma b’dan awtorizzati biex jagħtu lill-istabbilimenti li jimmanifatturaw ċerti prodotti bbażati fuq il-ħalib b’karatteristiċi tradizzjonali derogi individwali jew ġenerali mill-ħtiġiet stabbiliti fl-Anness B, il-Kapitolu I, il-punt 6 u l-Anness Ċ, il-Kapitolu III, il-punt 2 li jinsabu mad-Direttiva 92/46/KEE rigward it-tip ta’ materjal li jikkomponi l-istrumenti u l-apparat speċifiku għall-preparazzjoni, ippakkjar u tgeżwir ta’ dawn il-prodotti.
Dawk l-istrumenti u l-apparat għandhom, iżda, jkunu miżmuma l-ħin kollu fi stat sodisfaċenti ta’ indafa u jkunu mnaddafa regolarment u diżinfettati.
Il-lista ta’ prodotti koperti b’dan l-Artikolu hija mniżżla fl-Anness li jinsab ma’ din id-Deċiżjoni.
Artikolu 3
L-Istati Membri huma b’dan awtorizzati biex jagħtu lill-istabbilimenti li jimmanifatturaw ġobnijiet b’karatteristiċi tradizzjonali, kif imfisser fl-Artikolu 1, derogi individwali jew ġenerali mill-ħtiġiet stabbiliti fl-Anness B, il-Kapitolu I, il-punt 2 (a), (b), (ċ) u (d) tad-Direttiva 92/46/EEC rigward il-kantini fejn jimmaturaw jew kmamar għal dawk il-prodotti.
Dawk il-kantini għall-maturità jew kmamar jista’ jkun fihom ħitan ġeoloġiċi naturali u ħitan, art, soqfa u bibien li mhumiex lixxi, impermeabbli, dejjiema, miksija b’kisi ta’ żebgħa ċara jew ta’ materjal li ma jitmermirx. Il-frekwenza u n-natura tal-miżuri tat-tindif u tad-diżinfettar f’dawk il-kantini u kmamar għandhom ikunu aġġustati għal din it-tip ta’ attività sabiex jingħata kont tal-flora speċifika ta’ l-ambjent tagħhom.
Artikolu 4
Dan id-Deċiżjoni hija indirizzata lill-Istati Membri.
Magħmulha fi Brussell, fid-29 ta’ Lulju 1996.